
Exp. 718. Bases i convocatòria del concurs de dibuixos per a la portada del llibre de la Festa Major 2023 


BASES I CONVOCATÒRIA DEL CONCURS DE DIBUIXOS PER LA PORTADA DEL LLIBRE DE LA FESTA MAJOR DE TORREFARRERA 2023


1. OBJECTE
 
L’Ajuntament de Torrefarrera convoca el Concurs de Dibuixos per la portada del llibre de la Festa Major de Torrefarrera 2023 per tal de potenciar la cultura i el dibuix entre els/les nens/es del municipi des dels 8 als 17 anys.


2. PARTICIPANTS I BENEFICIARIS

El Concurs de Dibuix per la portada del llibre de la Festa Major de Torrefarrera 2023 està obert als/les nens/es des dels 8 als 17 anys que visquin a Torrefarrera. 

En el moment de la inscripció s’haurà d’indicar el nom i cognoms, adreça, edat, telèfon de contacte i correu electrònic.


3. PROCÉS INSCRIPCIÓ 

Els dibuixos s’hauran de presentar a les oficines de l’Ajuntament entre els dies 18 de juliol al 28 de juliol de 2022 en horari d’oficina de 8 a 15 h.


4. TERMINI DE PRESENTACIÓ DE SOL·LICITUDS I OBRES

El termini per presentar els Dibuixos de la portada del llibre de la Festa Major de Torrefarrera, finalitza el dia 4 d’agost a les 15 h. a les oficines de l’Ajuntament.


5. REQUISITS

· Tots els dibuixos han de portar escrit el text següent:
Festa Major 2023
del 8 a l’11 de setembre
Torrefarrera
· La temàtica és lliure, qualsevol composició artística que pugui publicar-se en una revista, des d’un dibuix a mà, a una creativitat amb mitjans digitats, però haurà d’estar relacionada amb la Festa Major de Torrefarrera.
· La mida dels dibuixos ha de ser  DIN A4
· El dibuixos no poden estar signats, i darrera del dibuix es posaran les dades del dibuixant (nom i cognoms, adreça, edat, telèfon i correu electrònic). Els pares, mares o tutors legals de participants menors de 14 anys, hauran d’omplir l’autorització de participació dels/les seus/ves fills/es.



6. PROCÉS DE SELECCIÓ. CRITERIS

El Jurat encarregat de seleccionar els dibuixos guanyadors estarà integrat per Regidors i regidores de l’ajuntament i persones de l’àmbit cultural de Torrefarrera.
El seu veredicte serà inapel·lable i es comunicarà directament als guanyadors.


7. PREMIS

S’estableixen dues categories:

INFANTIL de 8 a 12 anys			JUVENIL de 13 a 17 anys

· Primer premi	100€			Primer premi	150€
· Segon premi	  75€			Segon premi	100€
· Tercer premi	  50€			Tercer premi	  75€
	
Hi haurà obsequis o records per tots els participants.

L’import dels premis estarà subjecte a la retenció fiscal legalment establerta.

El pagament dels premis es realitzarà mitjançant transferència bancària dins dels 15 dies següents al de la celebració del concurs. A tal efecte caldrà presentar document de sol·licitud de transferència bancària degudament complimentat o equivalent (original llibreta bancària o certificat de titularitat del compte).

L’entrega dels premis es farà el dia 8 de setembre en l’acte inaugural de la Festa Major


8. RESERVES DE L’ORGANITZACIÓ

El fet de participar en el concurs suposa la total acceptació de les bases i la conformitat amb el veredicte del jurat.

Les inscripcions al concurs de Dibuixos per la portada del llibre de la Festa Major de Torrefarrera 2023 implica l’acceptació de les bases de la present convocatòria.

L’organització es reserva el dret a suspendre, ajornar o cancel·lar el concurs sempre que existeixin causes que així ho justifiquin, així com modificar les presents bases i es compromet a comunicar les noves bases, condicions, suspensió, ajornament o cancel·lació, si s’escau, sense que això comporti cap tipus de responsabilitat per al jurat ni cap tipus d’indemnització per a les persones participants.

La participació en aquest esdeveniment implica l’acceptació sense reserva d’aquestes bases i les decisions de l’organització pel que fa a la resolució de qualsevol qüestió derivada d’aquest esdeveniment. Qualsevol cas no previst en les presents bases serà resolt pel jurat i comunicada la decisió a cada participant.


9. EXCLUSIONS

Quedaran exclosos del concurs de Dibuixos de la portada del llibre de la Festa Major de Torrefarrera 2023 aquelles dibuixos en què concorri algun dels motius següents:

· La inscripció estigui feta fora de termini.
· El dibuix no compleixi amb els requisits de l’apartat 5è d’aquestes bases.


10. RÈGIM JURÍDIC

Aquesta convocatòria es regeix per la Llei 38/2003, de 17 de novembre, general de subvencions i el Reial Decret 887/2006, de 21 de juliol, pel que s’aprova el Reglament anterior a la llei.


11. PUBLICITAT DE LA CONVOCATÒRIA

Aquesta convocatòria es publicarà al Butlletí Oficial de la Província de Lleida a través de la Base de Dades Nacional de Subvencions.


12. PROTECCIÓ DE DADES

De conformitat amb el que s’estableix en la Llei orgànica 3/2018, de 5 de desembre, de protecció de dades personals i garantia dels drets digitals, que regula el dret d’informació en la recollida de dades, l’Ajuntament de Torrefarrera INFORMA dels següents extrems:
· Les dades de caràcter personal subministrats seran objecte de tractament en els fitxers responsabilitat de l’Ajuntament de Torrefarrera.
· La finalitat del tractament és la gestió, de manera adequada, la sol·licitud presentada en relació amb la participació en el concurs convocat per l’Ajuntament.
· S’informa l’interessat/da la possibilitat d’exercitar els corresponents drets d’accés, rectificació, cancel·lació i oposició, de conformitat amb el que s’estableix en els art. 12 i següents de la Llei orgànica 3/2018, de 5 de desembre, de protecció de dades personals i garantia dels drets digitals. Els drets esmentats es podran exercitar a través de qualsevol dels mitjans regulats en l’article 16 de la Llei 39/2015, de procediment administratiu comú de les administracions públiques.


13. RESOLUCIÓ DEL CONCURS

El dia 18 d’agost de 2023 es faran saber quins han estat els dibuixos guanyadors de cada premi.

La decisió del jurat es farà pública a la pàgina web de l’Ajuntament www.torrefarrera.cat.

Torrefarrera, document signat electrònicament a la data que consta al marge
L’alcalde
Jordi Latorre i Sotus 

